**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 05.06.2018, ora 08.00 – 06.06.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 06.06.2018, ora 07.00**

**RÂURI**

**Debitele au fost, în general, staţionare** exceptând râurile din bazinele: Vişeu, Iza, Tur, Lăpuş, Someşul Mare, bazinele superioare ale Crişului Negru, Timişului, Bârzavei, Caraşului, Nerei, Cernei şi bazinul superior şi mijlociu al Mureşului, unde au fost în creştere, ca urmare a precipitaţiilor prognozate şi propagării.

Din cauza precipitaţiilor sub formă de aversă, cu caracter torenţial şi mai însemnate cantitativ, s-au înregistrat scurgeri importante pe versanţi, torenţi, pâraie, viituri rapide pe râurile mici, cu posibile efecte de inundaţii locale şi creşteri rapide de debite şi niveluri pe unele râuri mici din nordul, centrul şi sud-estul ţării.

Debitele se situează, în general, la valori cuprinse între 30-50% din mediile multianuale lunare, mai mici (sub 30% din normalele lunare) pe râurile din bazinele hidrografice: Crasna, Târnava Mare, pe unii afluenţi ai Oltului superior şi mijlociu, pe unii afluenţi ai Argeşului superior, pe Siret şi unii afluenţi ai săi (Suceava, Moldova, Putna, Rm. Sărat, Bârlad) şi pe afluenţii Prutului şi mai mari (60-90% din normalele lunare) în bazinul Jiului şi pe râurile din Dobrogea.

În interval, au fost emise patru **ATENŢIONĂRI HIDROLOGICE** pentru fenomene imediate.

**Debitele vor fi, în general, staţionare** exceptând râurile din bazinele hidrografice: Vişeu, Iza, Tur, Someş, Mureş, Timiş, Bârzava, Caraş, Nera, Cerna unde vor fi în creştere datorită efectului combinat al precipitaţiior prognozate şi propagării.

Sunt posibile scurgeri importante pe versanţi, pâraie, viituri rapide cu posibile efecte de inundaţii locale şi creşteri rapide de niveluri şi debite pe unele râuri din zonele de deal şi munte, ca urmare a precipitaţiilor prevăzute sub formă de aversă şi caracter torenţial, izolat mai însemnate cantitativ.

**DUNĂRE**

**Debitul la intrarea în ţară (secţiunea Baziaş) în intervalul 05.06 – 06.06.2018 a fost în scădere, având valoarea de 4400 m3/s**, sub media multianuală a lunii iunie (6400 m3/s).

În aval de Porţile de Fier debitele au fost în scădere.

**Debitul la intrarea în ţară (secţiunea Baziaş) va fi în scădere (4300 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 05.06.2018, ora 09.00 – 06.06.2018, ora 06.00**

**ÎN ŢARĂ**

Valorile termice diurne, în marea lor majoritate, mai ridicate decât cele din intervalul anterior, au caracterizat o vreme caldă la această dată, în cea mai mare parte a țării. În nordul, estul, sud-estul țării și în zonele montane, în a doua parte a zilei și seara, au fost manifestări specifice instabilității atmosferice, respectiv înnorări temporar accentuate, frecvente descărcări electrice, ploi sub formă de aversă, însă pe arii relativ restrânse și intensificări de scurtă durată ale vântului, cu viteze la rafală în general de până la 55-60 km/h. În zona localității Tecuci, vântul a luat aspect de vijelie. În restul teritoriului, în condițiile unui cer variabil, astfel de fenomene s-au semnalat izolat și trecător, în extremitatea vestică și de sud-vest. Pe spații mici, cantitățile de apă au depășit 15-20 l/mp. Punctiform, au fost consemnate și confirmate căderi de grindină pe raza județelor Constanța, Bistrița-Năsăud, Bacău și Ilfov (București Băneasa), precum și la munte, ploile având și caracter torențial. Temperaturile maxime s-au încadrat între 22 de grade la Sulina și 32 de grade la Calafat. La ora 06.00, valorile termice erau cuprinse între 9 grade la Miercurea Ciuc și 21 de grade la Șiria (jud. Arad).

***Observaţie:*** *începând de ieri, de la ora 06.00, au fost în vigoare 58 de mesaje privind fenomene meteorologice periculoase imediate, 2 cod portocaliu, emise de SRPV Constanța și 56 cod galben, emise după cum urmează: 16 de SRPV Cluj-Napoca, 12 de SRPV Timișoara, 10 de CNPM București pentru Muntenia, 9 de SRPV Bacău, 7 de SRPV Constanța și 2 de SRPV Sibiu.*

**LA BUCUREŞTI**

Vremea a fost caldă și ușor instabilă. Cerul a fost variabil, cu înnorări accentuate după-amiază, când au fost averse, descărcări electrice, intensificări de scurtă durată ale vântului, iar în nordul orașului (la stația meteorologică Băneasa) s-au totalizat 15 l/mp, trecător și grindină. Temperatura maximă, mai ridicată decât cea din ziua precedentă, a fost de 30 de grade la Băneasa și 31 de grade la Afumați și Filaret. La ora 06.00 se înregistrau 14 grade la Băneasa, 16 grade la Afumați și 18 grade la Filaret.

**3. Prognoza meteorologică în intervalul 06.06.2018, ora 09.00 – 07.06.2018, ora 09.00**

**ÎN ŢARĂ**

Vremea va fi caldă și, în general, instabilă. Temporar înnorările vor fi accentuate și se vor semnala averse, descărcări electrice și intensificări de scurtă durată ale vântului, în zonele de deal și de munte, precum și în nordul și centrul țării și local în celelalte regiuni. Ploile vor avea și caracter torențial; pe spații mici se vor înregistra cantități de apă mai însemnate și va cădea grindină. Temperaturile maxime vor avea valori de la 23...24 de grade în nordul Moldovei și în depresiunile din estul Transilvaniei, până în jurul a 32 de grade în Lunca Dunării, iar cele minime vor fi cuprinse, în general, între 10 și 20 de grade.

**LA BUCUREŞTI**

Vremea se va menține călduroasă, dar și ușor instabilă. Cerul va fi variabil, cu înnorări temporar accentuate după-amiaza și seara, când probabilitatea pentru averse, descărcări electrice și intensificări de scurtă durată ale vântului va fi în creștere. Temperatura maximă va fi de 31...32 de grade, iar cea minimă de 17...18 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**Administrația Națională Apele Române** revine cu informații suplimentare referitor la poluarea accidentală înregistrată la data de 04.06.2018, la ora 12.40, pe cursul de apă Nicolina, pe sectorul pod Ciurea (hm 128)-pod Visani (hm 109), în zona municipiului Iași, din cauza unor descărcări de ape uzate menajere.

Reprezentanţii SC APAVITAL SA Iaşi (operatorul sistemului de canalizare municipală) împreună cu SVSU Ciurea au intervenit pe sectorul afectat cu autospeciale tip vidanje pentru curăţarea şi igienizarea zonelelor insalubre.

Începând cu data de 04.06.2018, A.B.A. Prut - Barlad – S.G.A. Iaşi a asigurat un debit de diluţie de 3 mc/s din ac. Ciurbeşti şi un debit de 0.28 mc/s din ac. Rediu pentru menţinerea condiţiilor de viaţă acvatice.

Având în vedere rezultatele analizelor fizico-chimice pe probele de apă prelevate în data de 05.06.2018 şi a faptului că nu se mai deversează ape uzate menajere în cursul de apă Nicolina, prin sistemul de canalizare pluvial al localităţii Lunca Cetăţuii, poluarea se sistează.

**Administrația Națională Apele Române** informează că în data de 05.06.2018, la ora 18.00, au fost semnalate irizaţii şi miros specific de produs petrolier pe cursul de apă Dâmbu, în zona municipiului Ploieşti.

La verificarea în teren a reprezentanţilor S.G.A. Prahova, s-au constatat următoarele:

- la podurile de pe străzile Dragalina, Nămoloasa şi la podul de la AFI Palace s-au observat irizaţii pe suprafaţa apei, urme de produs/reziduu petrolier pe vegetaţia din albie şi miros specific de produs petrolier.

Până la acest moment nu s-a identificat sursa irizaţiilor. Se va reveni cu informaţii suplimentare.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 04.06.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

**G.N.M. C.J. Ialomiţa şi A.P.M. Ialomiţa** informează despre producerea unui incident de mediu, în data de 05.06.2018, în jurul orei 19.00, ca urmare a răsturnării unei autocisterne care transporta bitum, pe DN2 Bucureşti-Urziceni, în zona localităţii Sineşti, judeţul Ialomiţa. S-a scurs combustibil din rezervorul fisurat al autocisternei. A intervenit ISU Ialomiţa. Se va reveni cu informaţii suplimentare.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 04.06.2018-05.06.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE